A Satane o ile a kgona go diragatsa maiphako a gagwe a gore a ka faposetsa batho botlhe kgakala le Modimo? Mo go kgaolo 11 ya buka ya Baebele ya Bahebera, moaposetoloi Paulo o umaka banna le basadi bangwe ba ba ikanyegang ba metlha ya pele ga Bokeresete. Go tswa foo a re: “Ke tla felelwa ke nako fa ke ka tswelela ke anela kaga Gidione, Barake, Samesone, Jefetha, Dafide mmogo le Samuele le baporofeti ba bangwe.” (Bahebera 11:32) Paulo o bitsa batlhanka bano ba ba ikanyegang ba Modimo a re ke ‘leru le legolo la basupi.’ (Bahebera 12:1) Lefoko la Segerika le le dirisitsweng fano go ranola “leru” ga le kaye leru le le nang le bogolo le popego e e rileng mme le kaya leru le legolo thata le le se nang popego epe. Go a tshwanela ka gonne batlhanka ba ba ikanyegang ba Modimo mo nakong e e fetileng ba ne ba le bantsi thata mo ba tshwanang le leru le legolo thata. Ee, fa makgolo a dingwaga a ntse a feta, matshutitshuti a batho ba ile ba dirisa kgololesego ya bone ya go itirela ditshwetso mme ba tlhopha go ikanyega mo go Jehofa Modimo.—Joshua 24:15.